KIRJALLINEN KYSYMYS E-1775/00 esittäjä(t): Paul Rübig (PPE-DE) komissiolle. Ulkomaisten tilien korkojen ja ulkomaisista osakkeista saatavien osinkojen verotus Itävallassa.



Virallinen lehti nro 072 E , 06/03/2001 s. 0116 - 0116



KIRJALLINEN KYSYMYS E-1775/00 esittäjä(t): Paul Rübig (PPE-DE) komissiolle (9. kesäkuuta 2000) Aihe: Ulkomaisten tilien korkojen ja ulkomaisista osakkeista saatavien osinkojen verotus Itävallassa Itävallan verolainsäädäntöä tarkistettiin useaan otteeseen Euroopan unioniin liittymisen yhteydessä direktiivien täytäntöönpanemiseksi ja perusvapauksien varmistamiseksi. Itävallan tuloverolain 97 pykälän sekä 37 pykälän 1 ja 4 momentin nojalla ulkomaisista osakkeista saatavien osinkojen vero on jopa 50 prosenttia, kun kotimaisten osakkeiden kohdalla se on 25 prosenttia. Nämä säännökset koskevat erityisesti myös niitä, joilla on pankkitili ulkomailla. Edellä mainituista Itävallan lain säännöksistä seuraa, että osinkojen, korkojen ja muista kotimaisista osakkeista saatavien tulojen, kuten kotimaisissa luottolaitoksissa olevien myös pankkitoimintaan perustuvien talletusten korkotulojen pääomavero on 25 prosenttia lopullisessa verotuksessa. Näin niitä ei huomioida tuloverotuksessa. Nämä tulot voidaan kuitenkin pyydettäessä merkitä tuloveroilmoitukseen, jolloin niiden veroprosentti on puolet alhaisempi, sillä 25 prosentin vero ei ole aina edullisin vaihtoehto. Osinkoja, korkoja sekä muita tuloja ulkomaisista osakkeista ja ulkomaisissa luottolaitoksissa olevien sijoitusten tuloja ei sen sijaan huomioida lopullisessa verotuksessa. Tämän takia niitä verotetaan täysimääräisesti tuloverotuksessa; veroprosenttia ei voida alentaa puolella. Itävallan toiminta merkitsee kaksinkertaista veroprosenttia ulkomaisten osinkojen saajille ja kaikille säästäjille, joiden tili ei ole kotimaisessa pankissa. Täyttävätkö edellä mainitut pykälät sisältäneet säädökset komission mielestä EU:n pääomien vapaata liikkuvuutta koskevat, erityisesti yhteisön oikeuden 56 artiklan 1 kohdan sekä 58 artiklan 1 kohdan a ja b alakohdan ja 3 kohdan, ehdot? Frederik Bolkesteinin komission puolesta antama vastaus (27. heinäkuuta 2000) Itävallan verolainsäädännön mukaan ulkomaisilta yhtiöiltä saatavat osingot (ja muut pääomatulot) sekä korkotulot ulkomaisilta luottolaitoksilta lisätään muihin Itävallassa asuvan luonnollisen henkilön tuloihin ja niitä verotetaan yhdessä hänen muiden tulojensa kanssa. Jos pääomatulot ovat peräisin itävaltalaisilta yhtiöiltä tai luottolaitoksilta, niistä kannetaan 25 prosentin lähdevero. Lisäksi itävaltalainen veronmaksaja voi pyytää veronpalautusta, jos hänen tulotasollaan sovellettava verokanta on alle 25 prosenttia. Kotimaisilta yhtiöiltä saatavien osinkojen osalta itävaltalainen veronmaksaja voi edelleen pyytää, että niistä kannettaisiin veroa vain puolet siitä verokannasta, jota sovelletaan hänen kokonaistuloihinsa osinkotulot mukaan luettuna. Tämä vaihtoehto voi olla vielä edellistäkin vaihtoehtoa edullisempi. Tämä verotuskäytäntö on parhaillaan yhteisöjen tuomioistuimen käsittelyssä EY:n perustamissopimuksen 234 artiklan (ent. 177 artikla) nojalla (asia C-516/99). Tuomioistuimelle esittämissään huomautuksissa komissio päätteli, että edellä esitetyt Itävallan verolain säännökset rajoittavat perusteettomasti pääoman vapaata liikkuvuutta ja ovat siten EY:n perustamissopimuksen 56 artiklan (ent. 73 b artikla) vastaisia.